Zuefaellig choemed mir genau waehrend em Carnaval in Oruro verbii. Zerst sind mir unsicher, ob mir da ane selled, will mir ghoert und glaese haend, dass daenn alli Unterkuenft wiit im vorus usbuechet sind. S haet eus aber glich greitzt und mir sind mit em Nachtzug da ane gfahre...    Nachtzug:  Im Zug isch dunkli Nacht gsi :-). Puenktlich, churz vor Mitternacht, isch de Zug in Uyuni iigfahre. Mir haend euse nummerierte Wage zerst noed gfunde. De seg uf em Gleis naebed dra, isch eus gseit worde. Eigenartig, da fahrt doch nur ein Zug pro Tag. Mir haend de Wage wuerklich naebed dra gfunde, er isch stockdunkel gsi, haet jedoch scho es paar anderi Luet drin gha. Mit de Taschelampe haend mir euse Sitz gfunde. Erst aschluessend as Rangiere isch euse Wage mit emene grosse Ruck mit em restliche Zug verbunde und au an Strom agschlosse worde. Nachane sind eus i de 1   . Klass Tee serviert und Deckene verteilt worde. Das isch no Service! Fuer die 7 stuendige, holprige Fahrt haend mir grad mal CHF 15.- zahlt. Mit de Ziit haet sogar d Heizig gwirkt und d Temperatur vo afangs 10 uf 20 Grad erhoeht. S'isch mal e gueti Abwaechslig zu de vielne Busfahrte gsi.    Oruro:  D Stadt isch also gar nuet schoens... trotztdem haends da en riesige Karneval. S sell nach Rio de Janeiro und Barranquilla (Kolumbie) de 3. groeeste Karneval vo Suedamerika oder wohl sogar vo de Welt si. Vieli Hotels sind bereits a de Tuere als usbuechet kennzeichnet gsi. Mir haend daenn doch no es 'Loch' gfunde zum Uebernachte. Mir haend fuer eis vo de schlechtischte Zimmer (sehr chli, keis Bad, dure haengends Bett) vo eusere Reis doch CHF 40.- zahlt, sehr viel fuer Bolivie, und weg em Karneval ca. 3 bis 4 mal meh als normal. Naja, mir schlafed im Schlafsack und miided di haessliche Wulledecke.    Carnaval:  Mir haend bereits am 10i am Morge en Platz uf einere vo de Tribuene entlang de Strass ergatteret. Es isch en sehr, sehr farbefrohe und froehliche Umzug, wo eus da bote wird!  Bi de Farbepracht und de Kostuem choends da glaub durchus mit Rio mithalte. De Hauptumzug isch zwar bereits gester (Samstig) gsi, aber au huet gaend alli namal Vollgas. De Tanzstil, isch sehr interessant, aber noed sonderlich elegant nach eusem Empfinde (noed wie Samba in Rio). S isch en grosse Gruppetanz mit starche indianische Wurzle. Je laenger de Tag duret, desto besseri Tanz- und Musiggruppe sind vor eus dure zoge. Di imposantischte Gruppe sind riesigi gsi, wohl ueber 200 farbig kleideti Taenzer/inne  und ca. 50 im Anzug kleideti Musiker   ! Si haend viel Energie 'versprueht' und eus zum Stuune bracht. Chli makaber sind d 'Raetsche' (Rassel) vo einzelne Gruppe gsi: De borstige 'Panzer' vo Guerteltier isch ueber Holz montiert, fabig gschmueckt und als Instrument verwendet worde. So sind wohl um di 300 Guerteltier a eus verbii  zoge... gar neut fuer Natuerfruende!    Je spaeter de Abig, desto usglassner sind d Luet worde. Wie au in Uyuni versprayeds au da d Luet mit Schuum us Dose und ruehred eim Wasserballon a. Selbst de Duurraege, wo vom 5i bis 9i iigsetzt haet, haet d Stimmig noed gross bremset. Mir sind mal go aesse und wieder zruck uf di deckte Tribuene. Vo minere letschte Reis han ich d Bolivianer als introvertierts, unnahbars und eher nachdaenklichs Volk in Erinnerig gah. Ich han de Eindruck revidiert nach de sehr sympatische und hilfsbereite Begegnige vo de letschte Taeg und erst recht nach em uesserst lebendige Karneval. Und die haend usduur: vom 8i am Morge bis am 3 am naechste Morge wird uf dem Umzug tanzt! Das nachdem de Karneval bereits am Friitig Abig los gange isch und erst am naechste Ziestig fertig isch... Und das ganze findet uf 3700 MuM statt!!!